ವಿಷ ಸೇವಿಸಿ ಮೂರು ಮಕ್ಕಳೊಂದಿಗೆ ಆತ್ಮಹತ್ಯೆಗೆ ಶರಣಾದ ದಂಪತಿ

-ಅಪಾರ್ಟ್‍ಮೆಂಟ್‍ನಲ್ಲಿ ಐವರ ಶವ ಪತ್ತೆ
-ಲಾಕ್‍ಡೌನ್‍ನಿಂದಾಗಿ ಆರ್ಥಿಕ ಸಂಕಷ್ಟದಲ್ಲಿದ್ದ ಕುಟುಂಬ

ಭೋಪಾಲ್: ಒಂದೇ ಕುಟುಂಬದ ಐವರು ವಿಷ ಸೇವಿಸಿ ಆತ್ಮಹತ್ಯೆಗೆ ಶರಣಾಗಿರುವ ಘಟನೆ ಮಧ್ಯಪ್ರದೇಶದ ದಾಹೋಡ್ ನಲ್ಲಿ ನಡೆದಿದೆ. ದಾಹೋಡ್ ನಗರದ ಸುಜೈ ಬಾಗ್ ರಸ್ತೆಯಲ್ಲಿರುವ ಅಪಾರ್ಟ್‍ಮೆಂಟ್ ನಲ್ಲಿ ಕುಟುಂಬ ವಾಸವಾಗಿತ್ತು.

ಸೈಫಿ ದುಧಿಯಾವಾಲಾ ಕುಟುಂಬದ ಶವಗಳು ಪತ್ತೆಯಾಗಿವೆ. ಸೈಫಿ ಪ್ಲಾಸ್ಟಿಕ್ ಡಿಸ್‍ಪೋಸಲ್ ವ್ಯವಹಾರ ಮಾಡಿಕೊಂಡಿದ್ದರು. ಕೆಲ ವರ್ಷಗಳ ಹಿಂದೆ ಮಧ್ಯಪ್ರದೇಶದ ಅಲಿರಾಜಪುರ ಜಿಲ್ಲೆಯ ಗ್ರಾಮದಿಂದ ಬಂದ ಕುಟುಂಬ ದಾಹೋಡ್ ನಲ್ಲಿ ವಾಸವಾಗಿತ್ತು. ಡೋರ್ ಬೆಲ್ ಮತ್ತು ಫೋನ್ ಮಾಡಿದಾಗ ಕುಟುಂಬಸ್ಥರು ಮನೆಯಿಂದ ಹೊರ ಬಾರದ ಹಿನ್ನೆಲೆ ನೆರೆಹೊರೆಯವರು ಶುಕ್ರವಾರ ಪೊಲೀಸರಿಗೆ ಮಾಹಿತಿ ನೀಡಿದ್ದಾರೆ.

ಪೊಲೀಸರು ಬಾಗಿಲು ತೆರೆದು ನೋಡಿದಾಗ ಕೋಣೆಯೊಂದರಲ್ಲಿ ಮೂವರು ಹೆಣ್ಣು ಮಕ್ಕಳು ಮತ್ತು ಮಹಿಳೆ ಶವ, ಕಿಚನ್ ಬಳಿ ವ್ಯಕ್ತಿಯ ಶವ ಕಾಣಿಸಿದೆ. ಕಿಚನ್ ಸಿಂಕ್ ಬಳಿ ಕುಟುಂಬಸ್ಥರು ಸೇವನೆ ಮಾಡಿದ್ದಾರೆ ಎನ್ನಲಾದ ಕೆಮಿಕಲ್ ಬಾಟಲ್ ಪತ್ತೆಯಾಗಿದೆ. ಪೊಲೀಸರು ಕೆಮಿಕಲ್ ಬಾಟಲ್ ವಶಕ್ಕೆ ಪಡೆದು ಫಾರೆನಿಸಿಕ್ ಲ್ಯಾಬ್ ಗೆ ಕಳುಹಿಸಿದ್ದಾರೆ.

ಸಾಂದರ್ಭಿಕ ಚಿತ್ರ

ದುಧಿಯಾವಾಲಾ ಲಾಕ್‍ಡೌನ್ ಆದಾಗಿನಿಂದ ಆರ್ಥಿಕ ಸಂಕಷ್ಟದಲ್ಲಿದ್ದರು. ಹಲವರ ಬಳಿ ಸಾಲಕ್ಕಾಗಿ ಅಲೆದಾಡುತ್ತಿದ್ದರು. ದುಧಿಯಾವಾಲ ಸೋದರ ಸಹ ಎರಡು ವರ್ಷಗಳ ಹಿಂದೆ ಸಾಲ ಮರು ಪಾವತಿಸಲಾಗದೇ ವಿಷ ಸೇವಿಸಿ ಆತ್ಮಹತ್ಯೆ ಮಾಡಿಕೊಂಡಿದ್ದರು ಎಂದು ಮೃತರ ಕುಟುಂಬಸ್ಥರು ಹೇಳಿದ್ದಾರೆ.

ಪ್ರಾಥಮಿಕ ತನಿಖೆಯಲ್ಲಿ ಆರ್ಥಿಕ ಸಂಕಷ್ಟದಲ್ಲಿದ್ದರಿಂದ ಕುಟುಂಬಸ್ಥರು ರಾಸಾಯನಿಕ ಸೇವಿಸಿ ಆತ್ಮಹತ್ಯೆ ಮಾಡಿಕೊಂಡಿರೋದು ತಿಳಿದು ಬಂದಿದೆ. ವೈದ್ಯರು ಸಹ ವಿಷ ಸೇವನೆಯಿಂದ ಸಾವು ಆಗಿರೋದನ್ನ ಖಚಿತಪಡಿಸಿದ್ದಾರೆ. ಮರೋಣತ್ತರ ಪರೀಕ್ಷೆ ಬಳಿಕ ಶವಗಳನ್ನ ಕುಟುಂಬಸ್ಥರಿಗೆ ಹಸ್ತಾಂತರಿಸಲಾಗಿದ್ದು, ತನಿಖೆ ನಡೆಸಲಾಗುತ್ತಿದೆ ಎಂದು ಎಸ್‍ಪಿ ಹಿತೇಶ್ ಜಾಯ್ಸರ ತಿಳಿಸಿದ್ದಾರೆ.